b'\n_START_ARTICLE_\nJana Bauer\n_START_SECTION_\n\xc5\xbdivljenje\n_START_PARAGRAPH_\nJana Bauer se je rodila v Ljubljani, leta 1975. Odra\xc5\xa1\xc4\x8dala je v Ko\xc4\x8devju in tam obiskovala Osnovno \xc5\xa1olo Zbora odposlancev. \xc5\xa0olanje je nadaljevala na Srednji aran\xc5\xbeerski \xc5\xa1oli v Ljubljani in jo leta 1994 zaklju\xc4\x8dila. Po kon\xc4\x8dani srednji \xc5\xa1oli je \xc5\xa1tudirala na Akademiji za gledali\xc5\xa1\xc4\x8de, radio, film in televizijo v Ljubljani in leta 2003 diplomirala iz dramaturgije. Od leta 2003 ima status samostojnega kulturnega delavca. Pri zalo\xc5\xbebi Sodobnost in Vodnikovi zalo\xc5\xbebi ureja zbirke, med drugim Horizont, Izmenjave/ Exchanges in Spomin\xc4\x8dice/ Forget-me-nots. V Izmenjavah izhajajo antologije kratke proze razli\xc4\x8dnih dr\xc5\xbeav, te pa so\xc4\x8dasno izdajo antologijo slovenske kratke proze. Zbirka Spomin\xc4\x8dice/ Forget-me-nots je dvojezi\xc4\x8dna, slovensko-angle\xc5\xa1ka zbirka, ki je namenjena otrokom slovenskih izseljencev. Zasnovala je tudi projekt Na\xc5\xa1a mala knji\xc5\xbenica, namenjen spodbujanju branja v vrtcih in na razredni stopnji osnovne \xc5\xa1ole ter predstavitvi vrhunskih slovenskih mladinskih avtorjev.\n_START_SECTION_\nDelo\n_START_PARAGRAPH_\nJana Bauer je pisateljsko pot za\xc4\x8dela s prevajanjem. Prelomnica za navdih pisanja novih del je bilo rojstvo prvega otroka. Napisala je 5 knjig za otroke ter prevedla nekaj tujih del. Njeno prvo delo je roman Izginjevalec \xc4\x8darovnic, ki je bil preveden tudi v angle\xc5\xa1\xc4\x8dino (The Witch Vanisher). V angle\xc5\xa1\xc4\x8dino sta bili prevedeni \xc5\xa1e dve njeni deli, in sicer slikanica V de\xc5\xbeeli medenjakov (In the land of Gingerbread) in knjiga Groznovilca v Hudi hosti (Scary Fairy in the Fearful Forest), ki bo iz\xc5\xa1la konec leta 2011. Ureja 2 knji\xc5\xbeni zbirki pri reviji Sodobnost: Izmenjave in dvojezi\xc4\x8dno knji\xc5\xbeno zbirko Spomin\xc4\x8dice.'